সংস্কৃতিমন্ত্রক
আমাদের শহীদ বীর ও বীরাঙ্গনাদের সম্মান জানাতে ‘মেরি মাটি মেরা দেশ’ প্রচারাভিযানের সূচনা করা হবে : প্রধানমন্ত্রী
নতুন দিল্লি, ১ আগস্ট, ২০২৩
প্রধানমন্ত্রী শ্রী নরেন্দ্র মোদী ‘মন কি বাত’ অনুষ্ঠানে জনগণের উদ্দেশ্যে ভাষণে সর্বদা দেশের সুন্দর সংস্কৃতির বুননকে প্রাধান্য দিয়েছেন। ‘মন কি বাত’-এর সর্বশেষ ভাষণে প্রধানমন্ত্রী বলেছেন, অমৃত মহোৎসবের এই আবহে ১৫ আগস্ট দেশে আরও একটি অসাধারণ অভিযান শুরু হবে। শহীদ বীর ও বীরাঙ্গনাদের সম্মান জানাতে ‘মেরি মাটি মেরা দেশ’ প্রচারাভিযানের সূচনা হবে বলে জানান প্রধানমন্ত্রী।
প্রধানমন্ত্রী আরও জানান, এর আওতায় আমাদের অমর শহীদদের স্মরণে দেশব্যাপী নানা কর্মসূচির আয়োজন করা হবে। দেশের লক্ষ লক্ষ গ্রাম পঞ্চায়েতে বিশেষ স্মারক শিলান্যাস করা হবে। এই অভিযানের মাধ্যমে সারা দেশজুড়ে অমৃত কলস যাত্রা বের হবে বলে জানান তিনি।
শ্রী মোদী বলেন, দেশের বিভিন্ন গ্রাম ও জনপদ থেকে ৭ হাজার ৫০০ কলসিতে মাটি ভরে এই অমৃত কলস যাত্রা দেশের রাজধানী দিল্লিতে পৌঁছবে। এই যাত্রায় দেশের বিভিন্ন প্রান্ত থেকে গাছের চারাও নিয়ে আসা হবে। ৭ হাজার ৫০০ কলসিতে ভরে আনা মাটি ও গাছের চারাগুলি দিয়ে জাতীয় যুদ্ধ স্মারকস্থলের কাছে ‘অমৃত বাটিকা’ নির্মাণ করা হবে। এই ‘অমৃত বাটিকা’ ‘এক ভারত শ্রেষ্ঠ ভারত’-এর এক মহৎ প্রতীক হয়ে উঠবে।
‘এক ভারত শ্রেষ্ঠ ভারত’ কর্মসূচির লক্ষ্য হল রাজ্য/কেন্দ্রশাসিত অঞ্চলগুলিকে যুক্ত করে সংশ্লিষ্ট অঞ্চলের মানুষের মধ্যে পারস্পরিক সম্পর্ক বৃদ্ধি। অমৃত সরোবরের প্রসঙ্গে বলতে গিয়ে শ্রী নরেন্দ্র মোদী বলেন, বর্ষার সময় ‘বৃক্ষ রোপণ’ এবং ‘জল সংরক্ষণ’ সমানভাবে গুরুত্বপূর্ণ। ‘আজাদি কা অমৃত মহোৎসব’-এর সময় ৬০ হাজারেরও বেশি অমৃত সরোবর খনন করায় পারিপার্শ্বিক অঞ্চলের সৌন্দর্য বেড়েছে। এখনও ৫০ হাজারেরও বেশি অমৃত সরোবর খননের কাজ চলছে। আমাদের দেশবাসী সম্পূর্ণ সচেতনভাবে ও দায়িত্বের সঙ্গে জল সংরক্ষণের উদ্দেশ্যে নতুন নতুন প্রয়াস গ্রহণ করেছেন।
২০২২ সালের ২৪ এপ্রিল মিশন অমৃত সরোবরের সূচনা হয়। ভবিষ্যৎ প্রজন্মের জন্য জল সংগ্রহ ও সংরক্ষণের লক্ষ্যে এটি চালু করা হয়। মিশন অমৃত সরোবরের প্রধান বৈশিষ্ট্যগুলি হল নিম্নরূপ :
• মিশন অমৃত সরোবর গ্রামোন্নয়ন, জলশক্তি, সংস্কৃতি, পঞ্চায়েতিরাজ, পরিবেশ, বন ও জলবায়ু পরিবর্তন মন্ত্রক এবং কারিগরি সংস্থাগুলির অংশগ্রহণের মাধ্যমে সরকারের সামগ্রিক পদক্ষেপের উপর ভিত্তি করে গড়ে উঠেছে।
• এই মিশনের আওতায় দেশের প্রতিটি জেলায় অন্ততপক্ষে ৭৫টি অমৃত সরোবরের পুনরুজ্জীবন অথবা খনন করা হবে।
• প্রতিটি অমৃত সরোবরে কমপক্ষে ১ একরের একটি পুকুর থাকবে, যার জলধারণ ক্ষমতা ১০ হাজার কিউবিক মিটার হবে।
• প্রতিটি অমৃত সরোবর নিম, পিপল এবং বটবৃক্ষ দ্বারা পরিবেষ্টিত হবে।
• প্রতিটি অমৃত সরোবরের জল সেচ, মৎস্য চাষ, হাঁস পালন, পানিফল চাষ, পর্যটন এবং অন্যান্য কাজে ব্যবহার করে জীবিকা নির্বাহের উৎস হয়ে উঠবে।
• মিশন অমৃত সরোবর ‘আজাদি কা অমৃত মহোৎসব’-এর সময় একটি উল্লেখযোগ্য কাজ হিসেবে পরিলক্ষিত হয়েছে।
শিল্প ও সংস্কৃতি ভারতের সমৃদ্ধ এবং বৈচিত্রময় ঐতিহ্যের এক গুরুত্বপূর্ণ অংশ। ১০৩ তম ‘মন কি বাত’ পর্বে ভারতের ঐতিহ্য সম্পর্কে বলতে গিয়ে প্রধানমন্ত্রী জানান, এই ঐতিহ্যকে শুধু রক্ষা করলেই হবে না, বিশ্বের দরবারে দায়িত্বের সঙ্গে তুলে ধরতে হবে। এই প্রসঙ্গে তিনি উজ্জয়িনীর কথা তুলে ধরেন। তিনি বলেন, এখানে সারা দেশের ১৮ জন চিত্র শিল্পী পুরান অবলম্বনে আকর্ষণীয় চিত্রকথা তৈরি করছেন। এই ছবিগুলি বুন্দি শৈলী, নাথদ্বারা শৈলী, পাহাড়ি শৈলী ছাড়াও বিভিন্ন শৈলীর অপভ্রংশের প্রতিফলন। এগুলি উজ্জয়িনীর ত্রিবেণীর যাদুঘরে প্রদর্শিত হবে।
প্রধানমন্ত্রী আরও জানান যে, প্রাচীনকাল থেকেই আমাদের শাস্ত্র এবং গ্রন্থ ভূর্জপত্রে সংরক্ষিত হয়ে এসেছে। মহাভারতও রচিত হয়েছে এই ভূর্জপত্রেই। আজ দেবভূমির  মহিলারা এই ভূর্জপত্র দিয়ে অত্যন্ত সুন্দর সুন্দর শিল্পকীর্তি ও স্মারক তৈরি করছেন, যা সেখানে আগত তীর্থযাত্রীদের খুবই পছন্দের। তীর্থযাত্রীরা খুবই ভালো দাম দিয়ে সেগুলি কিনছেনও। ভূর্জপত্রের এই প্রাচীন ঐতিহ্য উত্তরাখণ্ডের মহিলাদের জীবনে সুখ-সমৃদ্ধি নিয়ে এসেছে।
প্রধানমন্ত্রী গত বছরের স্বাধীনতা দিবসে ‘হর ঘর তেরঙ্গা অভিযান’-এর কথা উল্লেখ করে জানান, এই উদ্যোগে সমগ্র দেশ একত্রিত হয়েছিল। একইভাবে এবারও আমাদের ঘরে ঘরে তেরঙ্গা উত্তোলন করতে হবে এবং এই ঐতিহ্যকে অব্যাহত রাখতে হবে বলে জানান তিনি।
CG/SS/SKD
(Visitor Counter : 107